گیمبیا

**گیمبیا** () باضابطہ طور پر جمہوریہ گیمبیا اور بعض اوقات مختصر کر کے صرف گیمبیا،[8] مغربی افریقہ میں واقع ایک ملک ہے۔ گمیبیا اپنے رقبہ کے لحاظ سے سرزمین افریقہ پر سب سے چھوٹا ملک ہے۔ اس کے گرد سینیگال واقع ہے جب کہ یہ خود دریائے گمبیا کے گرد واقع ہے۔ اس ملک کو 11 دسمبر، 2015ء کو گیمبیا کے صدر یحیی جامع نے اسلامی جمہوریہ قرار دیا تھا۔ اس کا رقبہ 11,300 مربع کلومیٹر (4,400 مربع میل)[3] ہے۔ اس کی آبادی اپریل 2013ء کی مردم شماری کے مطابق 1,857,181 ہے۔ بنجول گیمبیا کا دار الحکومت اور ملک کا سب سے بڑا میٹروپولیٹن علاقہ ہے،[10] جبکہ دوسرے بڑے شہر سیریکنڈا اور بریکاما ہیں۔[11] اداما بیرو موجودہ صدر ہیں اور محمد بی ایس۔ جالو گیمبیا کے نائب صدر ہیں۔ جب کہ فابکاری جتا سپیکر قومی اسمبلی اور حسن بوبکر جلو چیف جسٹس ہیں۔ گیمبیائی دالاسی GMD بطور کرنسی استعمال ہوتا ہے۔

عرب مسلم تاجروں نے نویں اور دسویں صدی میں اس علاقے کے مقامی مغربی افریقیوں کے ساتھ تجارت کی جو اب گیمبیا ہے۔ سنہ 1455ء میں پرتگالی اس خطے میں داخل ہوئے، لیکن وہ وہاں کوئی اہم تجارتی منڈی قائم نہ کرسکے۔ سنہ 1765ء میں، ایک کالونی کے قیام کے ذریعے اس علاقے کو برطانوی سلطنت کا حصہ بنا دیا گیا۔ سنہ 1965ء میں، گیمبیا نے داؤدا جوارا کی قیادت میں آزادی حاصل کی، جس نے سنہ 1994ء کی ایک خونریز بغاوت میں یحییٰ جمعہ کے اقتدار پر قبضہ کرنے تک حکومت کی۔ اداما بیرو دسمبر سنہ 2016ء کے انتخابات میں جمعہ کو شکست دینے کے بعد جنوری سنہ 2017ء میں گیمبیا کی تیسرے صدر بن گئے۔ جمعہ نے ابتدا میں نتائج کو قبول کیا، لیکن پھر عہدہ چھوڑنے سے انکار کر دیا، جس سے ایک آئینی بحران اور  مغربی افریقی ریاستوں کی اقتصادی برادری کی جانب سے فوجی مداخلت شروع ہو گئی جس کے نتیجے میں ان کی مدت ملازمت ختم ہونے کے دو دن بعد انھیں ہٹا دیا گیا۔ گیمبیا اقوام متحدہ، اسلامی تعاون تنظیم، مغربی افریقی ریاستوں کی اقتصادی برادری اور دولت مشترکہ کا رکن ہے، اس کے  ساتھ انگریزی اس ملک کی واحد سرکاری زبان ہے، یہ دونوں اس کے برطانوی نوآبادیاتی ماضی کی میراث ہیں۔ گیمبیا کی معیشت پر کاشتکاری، ماہی گیری اور خاص طور پر سیاحت کا غلبہ ہے۔ سنہ 2015ء میں، 48.6 فیصد آبادی غربت میں رہتی تھی۔ دیہی علاقوں میں، غربت اور بھی ( تقریباً 70 فیصد) زیادہ پھیلی ہوئی ہے۔

## وجہ تسمیہ
"گیمبیا" کا نام مندنکا کی اصطلاح کامبرا/کمبا سے ماخوذ ہے، جس کا مطلب ہے دریائے گیمبیا۔ سنہ 1965ء میں آزادی کے بعد، ملک نے گیمبیا کا نام استعمال کیا۔ سنہ 1970ء میں جمہوریہ کے اعلان کے بعد، ملک کا طویل شکل کا نام ریپبلک آف دی گیمبیا بن گیا۔ یحییٰ جامعہ کی انتظامیہ نے دسمبر 2015ء میں طویل شکل کا نام تبدیل کرکے اسلامی جمہوریہ گیمبیا رکھ دیا۔ 29 جنوری 2017ء کو صدر ایڈاما بیرو نے اس نام کو دوبارہ جمہوریہ گیمبیا میں تبدیل کر دیا۔

## تاریخ
سینیگامبیا کے پتھر کے دائرے (میگالتھس) جو سینیگال سے گیمبیا کے راستے چلتے ہیں اور انھیں یونیسکو نے "دنیا میں کہیں بھی نظر آنے والے پتھر کے دائروں کا سب سے بڑا ارتکاز" قرار دیا ہے۔ گیارھویں یا بارھویں صدی تک، سلطنتوں کے حکمرانوں تکرور، قدیم گھانا اور گاؤ نے اسلام قبول کر لیا تھا اور اپنے درباروں میں ایسے مسلمانوں کو مقرر کیا تھا جو عربی زبان میں پڑھے لکھے تھے۔ چودھویں صدی کے آغاز میں، زیادہ تر جسے آج گیمبیا کہا جاتا ہے، مالی سلطنت کا حصہ تھا۔ پرتگالی پندرھویں صدی کے وسط میں سمندر کے راستے اس علاقے میں پہنچے اور بیرون ملک تجارت پر غلبہ حاصل کرنا شروع کیا۔

## جغرافیہ
گیمبیا ایک بہت ہی چھوٹا اور تنگ ملک ہے جس کی سرحدیں دریائے گیمبیا کے ارد گرد ہیں۔ یہ عرض البلد 13 اور 14 ° شمال اور طول البلد 13 اور 17 ° مغرب کے درمیان ہے۔ گیمبیا اپنے وسیع ترین مقام پر 50 کلومیٹر (31 میل) سے کم چوڑا ہے، جس کا کل رقبہ 11,295 مربع کلومیٹر (4,361 مربع میل) ہے۔ گیمبیا کا تقریباً 1,300 مربع کلومیٹر (500 مربع میل) (11.5 فیصد) علاقہ پانی سے ڈھکا ہوا ہے۔ یہ افریقی سرزمین پر سب سے چھوٹا ملک ہے۔ تقابلی لحاظ سے، گیمبیا کا کل رقبہ جمیکا کے جزیرے سے تھوڑا کم ہے۔ سینیگال نے گیمبیا کو تین اطراف سے گھیر رکھا ہے، بحر اوقیانوس پر 80 کلومیٹر (50 میل) ساحلی پٹی اس کی مغربی انتہا کو نشان زد کرتی ہے۔ موجودہ حدود کا تعین سنہ 1889ء میں برطانیہ اور فرانس کے درمیان ایک معاہدے کے بعد کیا گیا تھا۔ پیرس میں فرانسیسیوں اور برطانویوں کے درمیان مذاکرات کے دوران، فرانسیسیوں نے ابتدائی طور پر دریائے گیمبیا کا تقریباً 320 کلومیٹر (200 میل) حصہ برطانویوں کو دے دیا۔ سنہ 1891ء میں سرحدوں نشاندھی کی جگہ کا آغاز کرتے ہوئے، پیرس اجلاسوں کے بعد گیمبیا کی حتمی سرحدوں کا تعین کرنے میں تقریباً 15 سال لگے۔ سیدھی اور منحنی لکیروں کے نتیجے میں آنے والے سلسلے نے دریائے گیمبیا کے شمال اور جنوب میں تقریباً 16 کلومیٹر (10 میل) کے علاقوں پر برطانوی کنٹرول حاصل کیا۔ گیمبیا تین زمینی ماحولیاتی خطوں پر مشتمل ہے: گنی کا جنگل سوانا موزیک، مغربی سوڈانی سوانا اور گنی کا سمندری جنگل۔ اس کا 2018ء جنگلات کی تزئین کی مربوطیت کا اشاریہForest Landscape Integrity Index کا اسکور 4.56/10 تھا، جو اسے 172 ممالک میں عالمی سطح پر 120ویں نمبر پر رکھتا ہے۔

## حکومت اور سیاست
گیمبیا نے 18 فروری 1965ء کو برطانیہ سے آزادی حاصل کی۔ سنہ 1965ء سے 1994ء تک، یہ ملک ظاہری طور پر ایک کثیر الجماعتی لبرل جمہوریت تھا اور اس پر داؤدا جوارا اور ان کی پیپلز پروگریسو پارٹی (PPP) کی حکومت تھی۔ تاہم، اس عرصے کے دوران ملک نے کبھی سیاسی تبدیلی کا تجربہ نہیں کیا اور بیلٹ باکس کے ذریعے اس کی جانشینی کے عزم کا کبھی امتحان نہیں لیا گیا۔ سنہ 1994ء میں، ایک فوجی بغاوت کے ذریعے فوجی افسروں کا ایک کمیشن کو اقتدار میں آیا، جسے آرمڈ فورسز پروویژنل رولنگ کونسل (AFPRC) کے نام سے جانا جاتا ہے۔ دو سال کی براہ راست حکمرانی کے بعد، ایک نیا آئین لکھا گیا اور سنہ 1996ء میں، اے ایف پی آر سی کے رہنما، یحییٰ جامعہ کو صدر منتخب کیا گیا۔ انھوں نے سنہ 2016ء کے انتخابات تک آمرانہ انداز میں حکومت کی۔ سن ء کے انتخابات میں ایڈاما بیرو نے جیت حاصل کی، جسے اپوزیشن جماعتوں کے اتحاد کی حمایت حاصل تھی۔

## انتظامی تقسیم

## معیشت
گیمبیا کی ایک لبرل، مارکیٹ پر مبنی معیشت ہے جس کی خصوصیات روایتی غذائی زراعت، برآمدی آمدنی کے لیے مونگ پھلی کی برآمد پر تاریخی انحصار، اس کی سمندری بندرگاہ کے ارد گرد دوبارہ برآمدی تجارت، کم درآمدی محصولات، کم سے کم انتظامی طریقہ کار، ایک اتار چڑھاؤ شرح مبادلہ بغیر کسی تبادلے کے کنٹرول کے اور ایک اہم سیاحت کی صنعت ہیں۔

ورلڈ بینک نے سنہ 2018ء کے لیے گیمبیا کی جی ڈی پی کا تخمینہ 1,624 ملین امریکی ڈالر لگایا ہے۔ بین الاقوامی مالیاتی فنڈ نے اسے سنہ 2011ء کے لیے 977 ملین امریکی ڈالر رکھا۔ سنہ 2006ء سے 2012ء تک، گیمبیا کی معیشت نے جی ڈی پی میں سالانہ  5–6 فیصد کی شرح سے اضافہ کیا۔ مجموعی مقامی پیداوار (جی ڈی پی) میں زراعت کا حصہ تقریباً 30 فیصد ہے اور اس میں تقریباً 70 فیصد افرادی قوت کام کرتی ہے۔ زراعت کے اندر، مونگ پھلی کی پیداوار جی ڈی پی کا 6.9 فیصد اور دیگر فصلوں کا حصہ 8.3 فیصد ہے۔ مویشی بانی 5.3 فیصد، ماہی گیری 1.8 فیصد اور جنگلات کی آمدنی کا حصہ 0.5 فیصد ہے۔ صنعت کا حصہ جی ڈی پی کے تقریباً 8 فیصد اور خدمات کا حصہ تقریباً 58 فیصد ہے۔ مینوفیکچرنگ کی محدود مقدار بنیادی طور پر زراعت پر مبنی ہے (مثال کے طور پر، مونگ پھلی کی پروسیسنگ، بیکریاں، ایک بریوری اور ایک ٹینری)۔ دیگر مینوفیکچرنگ سرگرمیوں میں صابن، سافٹ ڈرنکس اور کپڑے کی صنعتیں شامل ہیں۔ اس سے قبل برطانیہ اور یورپی یونین گیمبیا کی بڑی برآمدی منڈیوں کا قیام عمل میں لائے تھے۔ تاہم، حالیہ برسوں میں سینیگال، امریکا اور جاپان گیمبیا کے اہم تجارتی شراکت دار بن گئے ہیں۔ افریقہ میں، سینیگال نے سنہ 2007ء میں گیمبیا کا سب سے بڑا تجارتی حصہ دار رہا، جو پچھلے سالوں کے مقابلے میں واضح برعکس ہے جس میں گنی بساؤ اور گھانا یکساں طور پر اہم تجارتی شراکت دار تھے۔ عالمی سطح پر، ڈنمارک، امریکا اور چین گیمبیا کی درآمدات کے لیے اہم ذریعہ بن گئے ہیں۔ برطانیہ، جرمنی، آئیوری کوسٹ اور ہالینڈ بھی گیمبیا کی درآمدات کا کافی حصہ فراہم کرتے ہیں۔ سنہ 2007ء میں گیمبیا کا تجارتی خسارہ 331 ملین امریکی ڈالر تھا۔

مئی 2009ء میں گیمبیا میں بارہ کمرشل بینک موجود تھے جن میں ایک اسلامی بینک بھی شامل تھا۔ ان میں سے سب سے پرانا، اسٹینڈرڈ چارٹرڈ بینک ہے۔ سنہ 2005ء میں سوئٹزرلینڈ میں قائم بینکنگ گروپ بین الاقوامی کمرشل بینک نے ایک ذیلی ادارہ قائم کیا اور اب ملک میں اس کی چار شاخیں ہیں۔ سنہ 2007ء میں نائیجیریا کے رسائی بینک نے ایک ذیلی ادارہ قائم کیا جس کی اب اس کے ہیڈ آفس کے علاوہ ملک میں چار شاخیں ہیں۔ بینک نے چار مزید شاخیں کھولنے کا وعدہ کیا ہے۔ سنہ 2008ء میں ملک میں زینتھ بینک (گیمبیا) لیمیٹد، نائیجیریا کے بیہیموتھ زینتھ بینک پی ایل سی کا ایک ذیلی ادارہ شامل ہوا۔ مئی 2009ء میں لبنانی کینیڈین بینک نے پرائم بینک کے نام سے ایک ذیلی ادارہ کھولا۔ سنہ 2017ء سے، چین نے اپنے بیلٹ اینڈ روڈ انیشیٹو کے حصے کے طور پر گیمبیا میں سرمایہ کاری کی ہے۔ گیمبیا میں چینی سرگرمیوں کا ایک بڑا مرکز مقامی طور پر پکڑی جانے والی مچھلیوں کو برآمد کرنے کے لیے مچھلی کے چارے کی تیاری ہے۔ گیمبیا میں مچھلی کے چارے کی پیداوار کے معاشی اور ماحولیاتی اثرات متنازع ہیں۔

## معاشرہ
### آبادیات
2011ء کے مطابق شہرکاری کی شرح 57.3 فی صد تھی۔
2003ء کے اعداد و شمار کے مطابق شہری اور دیہی آبادی کے درمیان فرق محدود ہو رہا ہے کیونکہ کئی علاقوں کو شہری قرار دے دیا گیا ہے۔ جبکہ شہروں میں نقل مکانی، ترقیاتی منصوبوں اور جدیدیت نے گیمبیائوں کو مغربی عادات اور اقدار سے روشناس کروایا ہے، لیکن روایتی لباس اور اقدار اب بھی روز مرہ زندگی کا اٹوٹ حصہ ہیں۔

### زبانیں
انگریزی گیمبیا کی سرکاری زبان ہے۔ دیگر زبانوں میں ماندینکا، وولوف، فولا، سیریر، کریو اور دیگر مقامی زبانیں شامل ہیں۔ ملک کے جغرافیائی مقام کی وجہ سے فرانسیسی (زیادہ تر مغربی افریقہ کی ایک سرکاری زبان) کا علم نسبتاً بڑے پیمانے پر رائج ہے۔

### مذہب

آئین کا آرٹیکل 25 شہریوں کے حقوق کا تحفظ کرتا ہے اور کسی بھی مذہب پر عمل کرنے کی اجازت دیتا ہے۔
دسمبر 2015ء میں گیمبیا کے صدر یحیی جامع کے ملک کو اسلامی ریاست قرار دیا۔ ملک کی 90% آبادی کا مذہب اسلام ہے۔

## فہرست متعلقہ مضامین گیمبیا
* فہرست متعلقہ مضامین گیمبیا

## حوالہ جات

زمرہ:اسلامی جمہوریتیں
زمرہ:اسلامی ریاستیں
زمرہ:افریقا میں 1965ء کی تاسیسات
زمرہ:افریقی اتحاد کے رکن ممالک
زمرہ:افریقی ممالک
زمرہ:اقوام متحدہ کے رکن ممالک
زمرہ:انگریزی بولنے والے ممالک اور علاقہ جات
زمرہ:بحر اوقیانوس کے کنارے واقع ممالک
زمرہ:برطانیہ کی سابقہ مستعمرات
زمرہ:جمہوریتیں
زمرہ:خانہ معلومات ملک یا خانہ معلومات سابقہ ملک پرچم سرخی یا قسم پیرامیٹر استعمال کرنے والے صفحات
زمرہ:دولت مشترکہ جمہوریتیں
زمرہ:دولت مشترکہ کے رکن ممالک
زمرہ:سابقہ برطانوی زیر حمایت ریاستیں
زمرہ:علامت کیپشن یا ٹائپ پیرامیٹرز کے ساتھ خانہ معلومات ملک یا خانہ معلومات سابقہ ملک استعمال کرنے والے صفحات
زمرہ:غیر ترقی یافیہ ممالک

زمرہ:گیمبیا کے آباد مقامات
زمرہ:مؤتمر عالم اسلامی کے رکن ممالک
زمرہ:مسلم اکثریتی ممالک
زمرہ:مغربی افریقی ممالک
زمرہ:ممالک
زمرہ:مملکت متحدہ کی سابقہ مستعمرات
زمرہ:ویکی ڈیٹا سے مختلف مختصر وضاحت
زمرہ:1965ء میں قائم ہونے والے ممالک اور علاقے

زمرہ:گیمبیا